Naď, Jaroslav, minister obrany SR (2020-06-03):
Ďakujem veľmi pekne, pán predsedajúci. Dneska už teda asi po štvrtýkrát. Ak niečo naozaj funguje dobre, tak musím povedať, že dobre funguje princíp odstrašenia v Severoatlantickej aliancii. Viac ako 70 rokov si žiadna krajina na svete nedovolila zaútočiť na ani jedného jediného člena Severoatlantickej aliancie. Viac ako 70 rokov si ani jedna krajina mimo Severoatlantickej aliancie nedovolila zaútočiť na krajinu v rámci Severoatlantickej aliancie. V roku 2014 si ale aj NATO uvedomilo, že útok alebo, ak dovolíte, anexia, zabratie územia na Ukrajine zo strany Ruskej federácie, rovnako ako podpora separatistov v juhovýchode Ukrajiny, v Donecku a v Luhánsku zmenili realitu vnímania bezpečnostnej politiky a medzinárodných vzťahov, tak ako sme to vnímali dovtedy. V roku 2014 na to reagovalo NATO na summite vo Walese a prijali tzv. akčný plán pripravenosti, ktorý bol rozpracovaný ďalej v roku 2016 na summite vo Varšave a na základe toho jedným z najzásadnejších rozhodnutí prijatých sa summite vo Varšave bolo posilnenie kolektívnej obrany v rámci schválenia Posilnenej predsunutej prítomnosti alebo, ak chcete, eFP NATO v Poľsku, Litve, Lotyšsku a Estónsku. Členské štáty NATO rozhodli o rozmiestnení jednej mnohopráporovej skupiny v každom z uvedených členských štátov a každú túto práporovú skupinu vedie jedna tzv. rámcová krajina. Za účelom preukázať jednotu a solidaritu členských štátov NATO týkajúcu sa reakcie na prípadné bezpečnostné hrozby a s ohľadom na jednoznačne deklarovaný zámer Slovenskej republiky trvalo participovať v operácii eFP, vám týmto predkladám návrh na zmenu mandátu a na vyslanie príslušníkov ozbrojených síl Slovenskej republiky v rámci Posilnenej predsunutej prítomnosti NATO do Lotyšskej republiky, Litovskej republiky, Estónskej republiky a Poľskej republiky. Už v súčasnosti pôsobia naši vojaci a vojačky v počte do 152 kusov, teda príslušníkov, prepáčte, pod velením Kanady s dislokáciou v Lotyšskej republike na základe uznesenia Národnej rady z 20. júna 2019. Zámerom predloženého materiálu je zmena aktuálne platného mandátu s cieľom predĺženia súčasného príspevku Slovenskej republiky, ktorý má byť na základe platného uznesenia Národnej rady ukončený 30. júna 2020. Navrhované predĺženie jeho pôsobenia je do 15. decembra 2020 a je aj jedným z opatrení súvisiacich so zamedzením šírenia COVID-19. S cieľom zabezpečenia nepretržitého pôsobenia Slovenskej republiky v rámci eFP sa materiálom zároveň navrhuje vyslať do eFP od 15. decembra nový príspevok v počte opäť do 152 príslušníkov ozbrojených síl, a to s pôsobnosťou do ukončenia operácie eFP. Nový príspevok do eFP sa vysiela v zmenenej štruktúre s tým, že mechanizovaná rota sa nahrádza účelovým zoskupením zahŕňajúcim aj príspevok do veliteľstva eFP, ako aj spôsobilosťami prieskumu a spôsobilosťami priamej a nepriamej podpory. Príslušníci ozbrojených síl budú v rámci nového príspevku Slovenskej republiky plniť v eFP aj úlohy v tíme vojenskej polície. Z dôvodu odovzdania a prevzatia funkcií počas pravidelných rotácií personálu sa v materiáli umožňuje aj súčasné pôsobenie personálu oboch rotácií v dĺžke maximálne 14 dní. Chcel by som veľmi pekne poďakovať za naozaj konštruktívnu debatu vo výboroch, ako v zahraničnom výbore, tak vo výbore pre obranu a bezpečnosť. Som rád, keď sa o obranných veciach nepolitikárči a aj keď nemáme vždy na všetko rovnaký názor, tak v obranných veciach by sme naozaj mali ťahať za jeden povraz. Tento materiál schválila vláda Slovenskej republiky svojím uznesením č. 299 z roku 2020. Chcel by som tiež povedať to, že na rozdiel od môjho predchodcu sa nebudem hrať na to, že to je nejaké cvičenie a nejakým spôsobom zahmlievať dôvod vyslania vojakov do Pobaltia a do Poľska. Nejde o cvičenie, ide o štandardnú operáciu Severoatlantickej aliancie, ktorej cieľom je odstrašiť. Odstrašiť napriek tomu, že celkový počet vojakov NATO, ktorý je tam vyslaný, je iba 5-tisíc. Keď zrátame vojakov, ktorí sú v regulárnych ozbrojených silách Poľska a všetkých troch pobaltských krajín, keď k tomu prirátame týchto 5-tisíc ľudí v rámci operácie NATO, z 23 krajín mimochodom, tak môžem povedať, že ani zďaleka, ani zďaleka tento počet vojakov sa nepribližuje Západnému vojenskému okruhu Ruskej federácie, čiže ak niekto blúzni o tom, že tam zastrašujeme Ruskú federáciu alebo že to je krok pred agresiou, ako som si niekde vypočul, tak môžem povedať len toľko, že to je absurdné. Počet vojakov v krajinách NATO ani zďaleka sa nepribližuje počtu vojakov Ruskej federácie na Západnom vojenskom okruhu z druhej strany hraníc. Taká je realita. Naši vojaci, takisto ako ostatní vojaci v rámci tejto operácie sú v krajinách Pobaltia a v Poľsku vyslaní na základe ich explicitnej žiadosti, povedal by som dokonca opakujúcej sa prosby. Vážený pán predsedajúci, vážené dámy poslankyne, vážení páni poslanci, vás žiadam týmto o súhlas s predloženým návrhom, tak aby sme sa mohli správať – my Slovenská republika – zodpovedne a v súlade so záujmami našimi obrannými a bezpečnostnými. Ďakujem veľmi pekne.